62020CO0082_INF
Digriet tal-Qorti tal-Ġustizzja (It-Tmien Awla) tal‑24 ta’ Marzu 2022 – BNP Paribas Personal Finance
(Kawża C‑82/20)
“Rinviju għal deċiżjoni preliminari – Artikolu 99 tar-Regoli tal-Proċedura tal-Qorti tal-Ġustizzja – Protezzjoni tal-konsumaturi – Direttiva 93/13/KEE – Klawżoli inġusti f’kuntratti konklużi mal-konsumaturi – Kuntratt ta’ self ipotekarju ddenominat f’munita barranija (frank Svizzeru) – Artikolu 4(2) – Suġġett ewlieni tal-kuntratt – Klawżoli li jesponu lil min jissellef għal riskju tal-kambju – Rekwiżiti ta’ intelliġibbiltà u ta’ trasparenza – Artikolu 3(1) – Żbilanċ sinjifikattiv – Artikolu 5 – Redazzjoni ċara u li tinftiehem ta’ klawżola kuntrattwali”
1.
Protezzjoni tal-konsumaturi – Klawżoli inġusti fil-kuntratti konklużi mal-konsumaturi – Direttiva 93/13 – Kamp ta' applikazzjoni – Klawżoli li jiddefinixxu s-suġġett prinċipali tal-kuntratt jew li jirrigwardaw il-prezz jew ir-remunerazzjoni u s-servizzi jew il-prodotti li għandhom jiġu pprovduti bħala korrispettiv – Kunċett – Klawżoli tal-kuntratt ta’ self li jipprevedu l-munita barranija bħala flus tal-kont u l-euro bħala munita ta’ ħlas, li jesponi lill-konsumatur għar-riskju tal-kambju – Inklużjoni – Kundizzjonijiet – Obbligu li jiġu ssodisfatti r-rekwiżiti ta’ intelliġibbiltà u ta’ trasparenza – Portata
(Direttiva tal-Kunsill 93/13, Artikolu 4(2) u Artikolu 5))
(ara l-punti 20-23, 29, 33, 34 u d-dispożittiv 1)
2.
Protezzjoni tal-konsumaturi – Klawżoli inġusti fil-kuntratti konklużi mal-konsumaturi – Direttiva 93/13 – Klawżola inġusta fis-sens tal-Artikolu 3 – Kunċett – Klawżoli tal-kuntratt ta’ self li jipprevedu l-munita barranija bħala flus tal-kont u l-euro bħala munita ta’ ħlas, li jesponi lill-konsumatur għar- riskju tal-kambju mingħajr limitu massimu – Inklużjoni – Eżistenza ta’ żbilanċ sinjifikattiv bejn id-drittijiet u l-obbligi tal-partijiet li jirriżultaw mill-kuntratt – Riskju sproporzjonat tal-kambju għall-konsumatur – Kriterju – Verifika li għandha twettaq il-qorti nazzjonali
(Direttiva tal-Kunsill 93/13, Artikolu 3(1) u Artikolu 5))
(ara l-punti 41-49, u d-dispożittiv 2)
Dispożittiv
1)
L-Artikolu 4(2) tad-Direttiva tal-Kunsill 93/13/KEE tal‑5 ta’ April 1993 dwar klawżoli inġusti f’kuntratti mal-konsumatur għandu jiġi interpretat fis-sens li, fil-kuntest ta’ kuntratt ta’ self iddenominat f’munita barranija, huwa ssodisfatt ir-rekwiżit ta’ trasparenza tal-klawżoli ta’ dan il-kuntratt, li jipprevedu li l-munita barranija hija l-munita tal-kont u li l-euro hija l-munita tal-ħlas u li għandhom l-effett li r-riskju tal-kambju jaqa’ fuq min jissellef, sakemm il-bejjiegħ jew fornitur ikun ipprovda lill-konsumatur informazzjoni suffiċjenti u preċiża li tippermetti lil konsumatur medju, normalment infurmat u raġonevolment attent u prudenti, sabiex jifhem l-operat prattiku tal-mekkaniżmu finanzjarju inkwistjoni u sabiex b’hekk jevalwa r-riskju ta’ konsegwenzi ekonomiċi negattivi potenzjalment sinjifikattivi ta’ klawżoli bħal dawn fuq l-obbligi finanzjarji tiegħu matul it-tul tal-imsemmi kuntratt.
2)
L-Artikolu 3(1) tad-Direttiva 93/13 għandu jiġi interpretat fis-sens li l-klawżoli ta’ kuntratt ta’ self, li jipprevedu li l-munita barranija hija l-munita tal-kont u li l-euro hija l-munita tal-ħlas u li għandhom l-effett li r-riskju tal-kambju, mingħajr previżjoni ta’ limitu massimu, jaqa’ fuq min jissellef, jistgħu joħolqu żbilanċ sinjifikattiv bejn id-drittijiet u l-obbligi tal-partijiet li jirriżultaw mill-imsemmi kuntratt għad-detriment tal-konsumatur, peress li l-bejjiegħ jew fornitur ma setax jistenna b’mod raġonevoli, billi jikkonforma mar-rekwiżit ta’ trasparenza fir-rigward tal-konsumatur, li dan tal-aħħar jaċċetta riskju sproporzjonat tal-kambju li jirriżulta minn tali klawżoli, fejn is-sempliċi konstatazzjoni, jekk ikun il-każ, tal-assenza ta’ bona fide tal-bejjiegħ jew fornitur ma tkunx biżżejjed sabiex tikkaratterizza tali żbilanċ.